મુઘલ સેનાપતિ અફઝલ ખાનના વધ પછી પણ શિવાજીની દક્ષિણ ભારતમાં બધી જ સમસ્યાઓનો અંત નહોતો આવ્યો. શિવાજી બીજાપુરમાં સીદી જોહર સાથે સંઘર્ષ કરી રહ્યા હતા અને મરાઠી શક્તિ વૃદ્ધિ પામી રહી હતી. આ જ સમયે અફઝલ વધનો બદલો લેવા બીજો સેનાપતિ રવાના કરાયો. તેનું નામ શાઈસ્ત ખાન હતું. ઔરંગઝેબની આજ્ઞાનો અમલ કરવા દખ્ખણનો મુઘલ સુબેદાર શાઈસ્ત ખાન ઔરંગાબાદથી પુના આવી રહ્યો હતો. સગાઇમાં તે ઔરંગઝેબનો મામા હતો. શાઈસ્ત ખાનનું આખું નામ અમીરુદૌલા શાઈસ્ત ખાન હતું. ઔરંગાબાદથી તેનું સૈન્ય પુના, બારામતી સુધી દડમજલ કરતું આગળ વધી રહ્યું હતું, પણ અફઝલના વધ પછી શિવાજીની વધેલી શક્તિઓનો તેને ઠેરઠેર પરિચય થઇ રહ્યો હતો.